Politiet måtte i nat rykke ud til et slagsmål på asylcentret i Østrup ved Aars. En falckmand og en medarbejder blev udsat for vold.

Kl. 03.54 natten til lørdag gik der en brandalarm på Asylcentret i Østrup ved Aars. Da brandvæsnet nåede frem til stedet, opdagede de, at et større slagsmål mellem beboerne var i gang på asylcentret. Nordjyllands politi beskriver, at brandfolkene havde svært ved at få folk ud af asylcentret, hvilket også resulterede i at en falckmand og en medarbejder på stedet kom til skade efter at være blevet udsat for vold, heriblandt flere spark og slag. Vagtchef ved Nordjyllands Politi, Henrik Beck, beskriver i en pressemeddelelse stemningen som ”ond” på centret. Tre beboere fra centret blev efterfølgende anholdt og smidt i detentionen. To af de anholdte bliver sigtet for vold, når de bliver ædru. Den tredje bliver sigtet for overtrædelse af Ordensbekendtgørelsen efter at have skabt uro på stedet. De anholdte er alle beboere på asylcentret og er henholdsvis 15, 16 og 17 år. Det viste sig senere at brandalarmen var falsk.